Man se liggaam voor hospitaalhek aangetrefArgieffoto: SAPD/Facebook Die Oos-Randse polisie het ŉ beroep op die publiek gedoen om hulle met ŉ ondersoek by te staan nadat ŉ man se liggaam Sondag in die vroeë oggendure voor die hek van ŉ hospitaal aangetref is. Sers. Lerato Mngomezulu, polisiewoordvoerder, het gesê die 40-jarige slagoffer is omstreeks 03:00 deur onbekende mense by die hek van die Pholosong-hospitaal in Tsakane in Brakpan afgelaai, waarna hulle weggery het. Dit is nie duidelik of die man nog geleef het toe hy afgelaai is en oomblikke later dood is nie, maar paramedici het hom by die hek dood verklaar. “Die slagoffer het verskeie steekwonde gehad,” het Mngomezulu gesê. “ŉ Ooggetuie wat as ŉ veiligheidswag by die hospitaal werk, het gesien hoe ŉ onbekende motor daar stilhou en die man by die hek aflaai. Die veiligheidswag het die oorledene geken.” Die man is reeds deur sy familie uitgeken. Die Tsakane-polisie ondersoek ŉ saak van moord. Mense met meer inligting oor die verdagte voertuig of die man se moord kan die polisie by 011 363 5300 bel of die Stop Misdaadnommer, 0860 010 111, skakel.